tartuNLP/wikipedia-smugri-20251201 huggingface dataset:
Buzz Lightyear of Star Command

Buzz Lightyear of Star Command on yhdysvaltalainen Disneyn ja Pixarin tuottama Daytime Emmy -palkittu 63-osainen animaatiosarja, joka perustuu samana vuonna julkaistuun elokuvaan . Sarjan jaksot esitettiin alun perin Yhdysvalloissa vuosina 2000–2001. Suomessa sarjaa esitti maksullinen Toon Disney.
Juoni.
Tarina kertoo avaruusrangeri Buzz Lightyearistä, joka yhdessä ryhmän jäseniensä Mira Novan, XR:n ja Sinclair Munchapperin kanssa yrittävät pitää oikeutta ja järjestystä galaksissa, jota yleensä heidän arkkivihollinen keisari Zurg pyrkii rikkomaan.
Seppo Hiitelä

Seppo Hiitelä (s. 26. maaliskuuta 1954 Tampere) on suomalainen nykyinen jääkiekkovalmentaja, aiemmin jääkiekkoilija.
Hiitelä pelasi koko uransa Ilveksessä. Hän pelasi hyökkääjän paikalla SM-sarjassa ja -liigassa kaudet 1972–1980. Ensimmäisen maalinsa Hiitelä teki ensimmäisessä ottelussaan Tapparaa vastaan. Hiitelä pelasi pääsarjassa 219 ottelua tehoin 55+48. Kahdesti hän voitti pronssia.
Kauden 1979–1980 jälkeen Hiitelä siirtyi valmennustehtäviin. Hän oli vuoden A-nuorten kakkosvalmentajana ja Kauden 1981–1982 Raimo Määttäsen apulaisvalmentajana liigajoukkueessa. Kaudeksi 1982–1983 Hiitelä nousi Ilveksen päävalmentajaksi. Hän toimi tehtävässään neljä kautta. Keväällä 1985 Hiitelän valmentama Ilves nousi liigamestariksi. Hiitelä palkittiin kauden päätteeksi SM-liigan parhaana valmentajana. Hiitelä palasi vielä Ilveksen päävalmentajaksi kesken kauden 1990–1991 korvaamaan erotettua Matti Kaariota . Hiitelä kutsuttiin maaliskuussa 2010 Ilveksen urheilujohtajaksi tehtävänään urheilutoiminnan kehittäminen ja edustusjoukkueen kokoaminen. 30. lokakuuta 2011 Ilveksen hallitus päätti erottaa päävalmentaja Juha Pajuojan ja nimitti Hiitelän päävalmentajaksi. 
Seppo Hiitelä toimii myös urheiluvälinekauppiaana Tampereella. Hänen poikansa Juha Hiitelä on tunnettu jääkiekkojournalisti.
Olavi Kanerva

Olavi Kanerva (20. toukokuuta 1913 Lahti – 29. heinäkuuta 1974 Lahti) oli suomalainen näytelmäkirjailija ja käsikirjoittaja. Hän toimi Kanervan kirjapaino Oy:n toimitusjohtajana vuosina 1948−1972. Kanervan kirjapaino julkaisi albumina hänen ja serkkunsa Reino Helismaan käsikirjoittaman ja Ami Hauhion piirtämän seikkailusarjakuvan "Maan mies Marsissa". Sarjakuva ilmestyi ensimmäisen kerran Isku-lehdessä. Olavi Kanerva toimitti lehteä Reino Helismaan kanssa. Kanervan käyttämiä salanimiä olivat ainakin Ivalo Averna ja Trapper.
Kanervan kirjapaino.
Kanervan kirjapainon perustaja oli Olavi Kanervan isä August Kanerva, joka kustansi muun muassa J. Alfred Tannerin lauluvihkoja. Reino Helismaa työskenteli latojana Kanervan kirjapainossa 1930-luvulla ennen Viipuriin muuttoaan. Kirjapaino meni konkurssiin vuonna 1977, ja sen talo purettiin vuonna 1984.
Elliot Page

Elliot Philpotts-Page (synt. Ellen Grace Philpotts-Page, 21. helmikuuta 1987 Halifax, Nova Scotia, Kanada) on kanadalainen näyttelijä, joka on näytellyt päärooleja elokuvissa "Juno" (2007), "Hard Candy" (2005), "An American Crime" (2007), "Roller Girl" (2009), Varjokissan roolin elokuvassa "" (2006), Ariadnen roolin Christopher Nolanin elokuvassa "Inception" (2010) ja Woody Allenin elokuvassa "To Rome with Love" (2012). Page sai vuonna 2007 parhaan naispääosan Oscar-ehdokkuuden nimiroolistaan elokuvassa "Juno". Page näytteli ensimmäisen kerran kymmenvuotiaana televisioelokuvassa "Kaivoksen lapset."
Page kertoi 1. joulukuuta 2020 Instagram-tilillään olevansa transsukupuolinen ja ilmoitti uudeksi etunimekseen Elliot.
Page oli naimisissa vuosina 2018–2021 tanssija Emma Portnerin kanssa.
Vaaleanpunainen majatalo

Vaaleanpunainen majatalo on suomalaismuusikko Jussi Hakulisen debyyttialbumi. Poko Rekords julkaisi sen vuonna 1985. Albumin tuotti Costello Hautamäki. Albumilla säestäneistä muusikoista Hakulinen kokosi myöhemmin Kinsky -yhtyeen. Levy julkaistiin alun perin LP:nä ja C-kasettina, CD-versio julkaistiin vuonna 2002, jolloin mukaan lisättiin kolme bonusbiisiä.
Levykoodit.
LP: PÄLP PÄLP 63
KAS: POKS 63
CD: POKOCD 118
Anne Gadegaard

Anne Mondrup Gadegaard (s. 7. marraskuuta 1991 Århus) on tanskalainen laulaja. Hän edusti vuoden 2003 Lasten Eurovision laulukilpailussa Tanskaa sijoittuen viidenneksi. Vuoteen 2007 mennessä hän oli julkaissut viisi albumia, joista kaikki ovat ylittäneet kultalevyyn oikeuttavan määrän. Lisäksi kolme hänen albumeistaan ovat ylittäneet platinalevyrajan.
Vuonna 2015 Gadegaard osallistui Dansk Melodi Grand Prix -kilpailuun kappaleellaan "Suitcase". Hän sijoittui kilpailussa toiseksi.
Omar Epps

Omar Hashim Epps (s. 20. heinäkuuta 1973 Brooklyn, New York, Yhdysvallat) on yhdysvaltalainen näyttelijä. Hän on näytellyt muun muassa "House"-televisiosarjan neurologi Eric Foremanina.
Epps on ollut naimisissa Keisha Spiveyn kanssa vuodesta 2004, ja heillä on kaksi lasta.
Robert Sean Leonard

Robert Sean Leonard (alk. "Robert Lawrence Leonard", s. 28. helmikuuta 1969 Westwood, New Jersey, Yhdysvallat) on yhdysvaltalainen näyttelijä. Hän on näytellyt Neil Perryn roolin Oscar-palkitussa elokuvassa "Kuolleiden runoilijoiden seura" (1989) ja syöpälääkäri James Wilsonin roolin sairaalasarjassa "House" (2004–2012).
Yksityiselämä.
Leonard on naimisissa Gabriella Salickin kanssa, he avioituivat kesällä 2008. Heillä on vuosina 2009 ja 2012 syntyneet tyttäret. Leonard on hyvä ystävä "Housessa" pääosaa näyttelevän Hugh Laurien kanssa.
Heiji-kapina

Heiji-kapina () taisteltiin Japanissa luostariin vetäytyneen keisari Go-Shirakawan kilpailevien alamaisten välillä vuonna 1160. Se on nimetty Heiji-aikakausinimen mukaan. Sitä edelsi Hōgen-kapina vuonna 1156. Heiji-kapina nähdään monella tavalla tämän aiemman taistelun suorana seurauksena.
Varhain vuonna 1160 (tai vuoden 1159 lopussa kuukalenterin mukaan) Taira no Kiyomori, Taira-klaanin pää ja keisari Nijōn tukija, lähti Kiotosta henkilökohtaiselle pyhiinvaellukselle. Se oli kuitenkin juoni, jonka oli tarkoitus antaa hänen vihollisilleen Fujiwara no Nobuyorille ja Minamoto-klaanille täydellinen tilaisuus kapinan aloittamiseen. Sanjōn palatsin piirityksessä Nobuyori ja hänen Minamoto-liittolaisensa sieppasivat entisen keisarin Go-Shirakawan sekä keisari Nijōn ja sytyttivät palatsin tuleen. Minamoto no Yoshitomo ja Fujiwara no Nobuyori laittoivat Go-Shirakawan kotiarestiin ja tappoivat neuvonantaja Fujiwara no Michinorin. Nobuyori nimitytti itsensä keisarin kansleriksi, ja hänen poliittiset valtasuunnitelmansa alkoivat toteutua.
Minamotot eivät olleet kuitenkaan suunnitelleet kapinan sotilaallista puolta tarpeeksi hyvin, eivätkä he olleet valmistautuneita puolustamaan kaupunkia Kiyomorin palatessa. Minamotot epäröivät, eivätkä aloittaneet ratkaisevia toimia Kiyomoria vastaan. Hän palasi Kiotoon ja tarjoutui antautuvansa Nobuyorille. Se oli kuitenkin juoni. Nobuyorin silmän välttäessä Kiyomori päästi keisari Nijōn ja Go-Shirakawan pakenemaan puolelleen.
Kiyomori sai keisarillisen luvan hyökätä Minamoto no Yoshitomoa ja Fujiwara no Nobuyoria vastaan. Taira no Shigemori (Kiyomorin vanhin poika) johti 3 000 hengen ratsuväkeä hyökkäyksessä keisarilliseen palatsiin, jossa Yoshitomo ja Nobuyori piileskelivät. Nobuyori pakeni välittömästi, mutta Minamoto no Yoshihira (Yoshitomon vanhin poika) taisteli vastaan rajussa taistelussa. Yoshihira jahtasi Shigemoria keisarillisen palatsin sisällä. Taira-joukot joutuivat vetäytymään ja Minamotojen joukot lähtivät palatsista heidän peräänsä. Tämä oli myös Kiyomorin juoni. Erillinen Taira-joukkio miehitti nyt palatsin. Minamotot oli eristetty perääntymistiestä. He hyökkäsivät Tairojen tukikohtaa vastaan Rokuharassa. Taistelusta tuli raivokas, mutta lopulta Minamotojen joukot pakenivat epäjärjestyksessä.
Taira no Kiyomori voitti Minamoto no Yoshitomon, surmasi kaksi hänen vanhinta poikaansa sekä Nobuyorin ja vapautti Go-Shirakawan. Yoshitomo joutui petetyksi: hänet tapettiin pakomatkalla Kiotosta Owarin provinssissa. Myöhemmin Taira no Kiyomori karkotti Yoshitomon pojan Minamoto no Yoritomon, otti haltuunsa Minamoto-klaanin varat ja maat ja muodosti lopulta Taira-klaanin johtaman, Japanin historian ensimmäisen samuraijohtoisen hallituksen.
Kamakura-kauden eepos "Heiji monogatari" kertoo Heiji-kapinaan osallistuneiden samuraiden teoista. Yhdessä "Hōgen monogatarin" ja "Heike monogatarin" kanssa se kuvaa Minamoto- ja Taira-klaanien nousua ja tuhoa.
Tick Tick Boom

Tick Tick Boom on vuonna 2007 julkaistu The Hivesin kappale, joka on julkaistu heidän albumillaan "The Black and White Album". Kappale on julkaistu CD:nä ja vinyylilevynä. Kappaleesta on tehty myös musiikkivideo.
Kappaleet.
CD
CD (Eurooppa)
Joseph Dodge

Joseph Morrell Dodge (18. marraskuuta 1890 Detroit – 2. joulukuuta 1964 Detroit) oli yhdysvaltalaisen Detroit Bankin eli nykyisen Comerican johtaja. Myöhemmin hän toimi taloudellisena neuvonantajana toisen maailmansodan jälkeisissä talouden vakauttamisohjelmissa Saksassa ja Japanissa. 
Dodge muodosti talouden uudelleenjärjestelysuunnitelman Länsi-Saksalle sodan jälkeen kenraali Lucius D. Clayn neuvonantajana ja toimi Yhdysvaltain komission edustajana Wienissä Itävallassa. Vuoden 1949 helmikuussa hän muutti Japaniin SCAP:n talousneuvonantajaksi ja laati uuden taloussuunnitelman, joka tunnetaan "Dodgen linjana". 
Vuosina 1953–1954 hän toimi Dwight D. Eisenhowerin budjettiosaston (Bureau of the Budget) johtajana.
Christopher Meloni

Christopher Peter Meloni (s. 2. huhtikuuta 1961 Washington DC) on yhdysvaltalainen näyttelijä. Hänet tunnetaan muun muassa televisiosarjoista "" ja "Kylmä rinki" sekä elokuvasta "Bound".
Meloni oli yksi Kova laki: Erikoisyksikkö -sarjan vakiokasvoista aina 12. kauden loppuun asti. Kauden päätösjakson myötä myös Melonin esittämä etsivä Elliot Stablerin hahmo kirjoitettiin ulos sarjasta. Melonin esittämä etsivä Stablerin hahmo teki paluun vierailevana tähtenä kaudella 22 ja on siitä eteenpäin vieraillut sarjassa useissa jaksoissa kausilla 23 ja 24. Hän on myös pääroolissa uudessa spin off sarjassa "Law &amp; Order: Organized Crime".
Elämäkerta.
Meloni syntyi Washingtonin kaupungissa ja valmistui Coloradon yliopistosta. Hän oli vuonna 2006 Emmy-ehdokkaana Elliot Stablerin roolistaan sarjassa "Kova laki: Erikoisyksikkö".
Meloni on ollut naimisissa puolisonsa Doris Sherman Williamsin kanssa vuodesta 1995; parilla on vuonna 2001 syntynyt tytär ja vuonna 2004 syntynyt poika. Melonilla on italialaista ja kanadanranskalaista sukutaustaa.
Jarno Heinikangas

Jarno Heinikangas (s. 5. maaliskuuta 1979 Pori) on suomalainen uransa lopettanut jalkapalloilija. Hän edusti Veikkausliigassa FC Jazzia, FC Lahtea sekä Turun Palloseuraa. Uransa päätteeksi hänet valittiin Veikkausliigan legendaksi.
Heinikangas on pelannut Suomen maajoukkueessa kolme maaottelua ja lisäksi neljä poikamaaottelua.
Lee Tergesen

Lee Allen Tergesen (s. 8. heinäkuuta 1965) on yhdysvaltalainen näyttelijä. Hän syntyi ja kasvoi Connecticutissa.
Tergesen tunnetaan varsinkin rooleistaan Tobias Beecherinä televisiosarjassa "Kylmä rinki" ja Chett Donnellyna "Lisa ja pojat" ("Weird Science") -televisiosarjassa. Hän on esiintynyt myös useissa elokuvissa, kuten "Monster – Aileen Wuornosissa".
Ei mitään yhteistä

Ei mitään yhteistä ("Nothing in Common") on vuonna 1986 ensi-iltansa saanut yhdysvaltalainen komeadiaelokuva. Elokuvan ohjasi Garry Marshall ja pääosassa näyttelivät Tom Hanks ja Jackie Gleason. Suomessa elokuvan ensi-ilta oli 27. helmikuuta 1987.
Elokuvassa Tom Hanks esittää mainosmiestä, jonka vanhemmat ovat eroamassa ja elämänarvot joutuvat pohdinnan alle.
Arvioita.
"Video-oppaassa" vuodelta 1994 Bello Romano pitää elokuvaa hyvänä mainosmaailman piikittelynä ja antaa sille kolme tähteä viidestä, mikä vastaa sanallista arviota ”hyvä”.
Alkovi (albumi)

Alkovi on Chisun 27. helmikuuta 2008 julkaistu esikoisalbumi. Hän on säveltänyt, sanoittanut, sovittanut, tuottanut ja miksannut kaikki kappaleet itse. Albumi oli korkeimmillaan Suomen virallisen albumilistan 5. sijalla. Listaviikkoja albumille kertyi 15. Albumia on myyty tähän mennessä noin 29 000 kappaletta eli kultalevyyn oikeuttava määrä. 
Singlet.
Mun koti ei oo täällä.
Albumin ensimmäisenä singlenä julkaistu ”Mun koti ei oo täällä” on myös "Sooloilua" -elokuvan tunnuskappale. Kappale lähti hitaasti soimaan radioissa, mutta vuoden 2008 alussa se nousi radiokanavien soittolistojen kärkeen. Suomen virallisella singlelistalla se oli kärjessä kahdeksan viikkoa ja säilyi TOP 20:ssä 26 viikkoa. Singleä on myyty kultalevyyn oikeuttava määrä, 7 733 kappaletta. Kappaleesta on julkaistu myös musiikkivideo.
Muut.
Toisena singlenä julkaistiin kappale ”Muut”. Se nostettiin välittömästi julkaisunsa jälkeen YleX:n B-soittolistalle. Kappaleesta on julkaistu myös Misko Ihon ohjaama musiikkivideo.
Tämä rakkaus.
Kolmantena singlenä julkaistiin albumin viides raita ”Tämä rakkaus”.
Souleuvre-en-Bocage

Souleuvre-en-Bocage on kunta Luoteis-Ranskassa Calvadosin departementissa Normandian alueella.
Historia.
Kunta muodostettiin 1. tammikuuta 2016 kun 20 kuntaa yhdistyivät: Beaulieu, Le Bény-Bocage, Bures-les-Monts, Campeaux, Carville, Étouvy, La Ferrière-Harang, La Graverie, Malloué, Montamy, Mont-Bertrand, Montchauvet, Le Reculey, Saint-Denis-Maisoncelles, Sainte-Marie-Laumont, Saint-Martin-des-Besaces, Saint-Martin-Don, Saint-Ouen-des-Besaces, Saint-Pierre-Tarentaine ja Le Tourneur.
Saint-Sever-Calvados

Saint-Sever-Calvados on entinen kunta Calvadosin departementissa Basse-Normandien hallintoalueella Ranskassa. Kunnassa oli 1 325 asukasta vuoden 1999 väestönlaskennassa. Saint-Sever-Calvados'n pinta-ala on 28 neliökilometriä.
1. tammikuuta 2017 Saint-Sever-Calvados yhdistyi yhdeksän muun kunnan, Champ-du-Boult, Le Gast, Courson, Fontenermont, Mesnil-Clinchamps, Le Mesnil-Caussois, Le Mesnil-Benoist, Saint-Manvieu-Bocage ja Sept-Frères, kanssa muodostaen Noues de Siennen kunnan.
Lyyrypyrstö

Lyyrypyrstö ("Menura novaehollandiae") on suurikokoinen australialainen lintu. Lajin koiraiden tuntomerkkinä on näyttävä pyrstö. Lyyrypyrstö kykenee matkimaan täydellisesti erilaisia ääniä.
Ulkonäkö ja laulu.
Lyyrypyrstö on fasaanin kokoinen, se kasvaa noin metrin pitkäksi. Se on väriltään ruskea, mutta koiraalla pyrstön reunasulat ovat pidentyneet, voimakaskuvioiset ja kaartuvat sen laulaessa ruumiin ylle. Pienemmän naaran pyrstö on vaatimattomampi.
Lyyrypyrstön ääntely vaihtelee yksilöstä toiseen. Ne pystyvät matkimaan monia erilaisia ääniä. Lyyrypyrstö laulaa lähellä maata ja aloittaa noin puoli tuntia ennen auringonnousua. Asutusten lähellä lyyrypyrstön ääntely voi olla riesaksi.
Levinneisyys.
Lyyrypyrstöä tavataan yleisenä sademetsissä ja muissa rehevissä metsissä Australian itärannikolla Tasmaniasta Etelä-Queenslandiin.
Lisääntyminen.
Molemmat sukupuolet valtaavat reviirin ja etsivät useita parittelukumppaneita. Koiras yrittää valloittaa mahdollisimman monta naarasta. Naaras rakentaa pesän huhti–lokakuussa matalalle ja vuoraa sen sammaleilla. Se munii yhden munan, jota se hautoo yksin kuusi viikkoa. Poikaset pysyvät pesässä 6–10 viikkoa ja itsenäistyvät 9 kuukauden ikäisinä.
Ravinto.
Lyyrypyrstö syö hyönteisiä, kotiloita, matoja ja hämähäkkejä joita se nokkii lehtikarikkeen joukosta.
Nimen alkuperä.
Linnun nimitys viittaa soittimeen nimeltä lyyra. Englanniksi lyyra näkyy suoraan nimessä eli "suberb lyrebird". Kun uros nostaa pyrstösulat tietyllä tavalla pystyyn, ne muistuttavat lyyran muotoa.
Thury-Harcourt

Thury-Harcourt on entinen kunta Calvadosin departementissa Basse-Normandien hallintoalueella Ranskassa. Kunnassa oli 1 825 asukasta vuoden 1999 väestönlaskennassa. Thury-Harcourtin pinta-ala on viisi neliökilometriä.
1. tammikuuta 2016 Thury-Harcourt yhdistyi neljän muun kunnan, Caumont-sur-Orne, Curcy-sur-Orne, Hamars ja Saint-Martin-de-Sallen, kanssa muodostaen Thury-Harcourt-le-Homin kunnan.
Vire-Normandie

Vire-Normandie on kunta Luoteis-Ranskassa Calvadosin departementissa Normandian alueella.
Historia.
Kunta muodostettiin 1. tammikuuta 2016, kun kahdeksan kuntaa, Coulonces, Maisoncelles-la-Jourdan, Roullours, Saint-Germain-de-Tallevende-la-Lande-Vaumont, Truttemer-le-Grand, Truttemer-le-Petit, Vaudry ja Vire, yhdistyivät.
Mozdokin piiri

Mozdokin piiri () eli Mæzdægin piiri () on Pohjois-Ossetia-Alanian tasavallan pohjoisosan käsittävä hallinnollinen alue Venäjällä Kaukasiassa. Mozdokin piiriä yhdistää muuhun Pohjois-Ossetetia-Alaniaan vain kapea käytävä etelässä. Piiri rajoittuu lännessä Kabardino-Balkarian tasavaltaan, pohjoisessa Stavropolin aluepiiriin, idässä Tšetšenian ja Ingušian tasavaltoihin ja etelässä Pravoberezhnyin piiriin. Piirin pinta-ala on 1 080 km² ja vuonna 2002 piirissä oli 88 634 asukasta. Piirin hallinnollinen keskus on Mozdokn kaupunki.
Ennen vuotta 1944 piiri kuului Stavropolin aluepiiriin. 
Lähteet.
W. Averell Harriman

William Averell Harriman (15. marraskuuta 1891 New York, Yhdysvallat – 26. heinäkuuta 1986 Yorktown, New York) oli Yhdysvaltain demokraattisen puolueen poliitikko, liikemies ja diplomaatti.
Opiskelu ja ura.
Harriman opiskeli Yalen yliopistossa ja valmistui vuonna 1913. Hän aloitti uransa 1915 Union Pacific -rautatieyhtiön apulaisjohtajana ja toimi sitten monien rautatie- ja laivanvarustajayhtiöiden johtotehtävissä. Hänen isänsä oli rautatiealan yritysjohtaja E. H. Harriman.
Politiikka.
Harriman sai jo ennen toista maailmansotaa yhteiskunnallisia tehtäviä eri alojen valtionkomiteoissa, ja presidentti Franklin D. Roosevelt nimitti hänet sodan aikana presidentin erikoisedustajaksi Lontooseen ja USA:n valtuuskunnan johtajaksi Moskovaan. Hän toimi sotavuosina myös suurlähettiläänä näissä kaupungeissa. Harriman palveli Yhdysvaltain kauppaministerinä Harry S. Trumanin hallinnossa 1946–1948, sitten USA:n edustajana Natossa ja 1955–1958 New Yorkin osavaltion kuvernöörinä. 
Harriman oli ehdolla demokraattien presidenttiehdokkaaksi 1952 ja 1956, jolloin hän sai presidentti Trumanin tuen presidenttiehdokkuudelleen, mutta menetti sen Adlai Stevensonille. Harriman toimi useissa viroissa myös John F. Kennedyn ja Lyndon B. Johnsonin hallinnoissa.
Yksityiselämä.
Harrimanin puolisoita olivat Marie Norton Whitney, joka hylkäsi puolisonsa Cornelius Vanderbilt Whitneyn naidakseen Harrimanin, sekä Pamela Harriman, Winston Churchillin pojan Randolph Churchillin entinen puoliso.
Vladikavkazin kaupunkipiiri

Vladikavkazin kaupunkipiiri () on Pohjois-Ossetia-Alanian tasavallan pääkaupungin Vladikavkazin ja sen lähiympäristön käsittävä kunnallishallinnollinen alue Venäjän Kaukasiassa. Kaupunkipiiri rinnastuu hallinnollisesti tasavallan kahdeksaan muuhun kunnallispiiriin, joista yksi on kaupunkipiiriä joka puolelta ympäröivä Vladikavkazin esikaupunkipiiri ("Prigorodnyi raion").
Kaupunkipiiriä ei ole hallinnollisesti jaettu erillisiin kuntiin, mutta siihen kuuluu Vladikavkazin lisäksi kaksi taajamaa, Južnyi ja Zavodskoi, sekä kylät Balta, Tšmi, Ezmi, Verhnyi Lars ja Nižni Lars.
Vuonna 2002 kaupunkipiirissä oli 332 650 asukasta, joista 315 608 asui varsinaisessa Vladikavkazin kaupungissa, 14 574 Zavodskoin kaupunkityyppisessä taajamassa ja 2 468 näiden kahden ulkopuolisella alueella.
Lähteet.
Takeshi Okada

Takeshi Okada ( s. 5. elokuuta 1956 Osaka, Japani) on japanilainen jalkapallovalmentaja ja entinen jalkapalloilija.
Ura pelaajana.
Hänen normaali pelipaikkansa oli puolustaja. Hän voitti yhden kerran pelaajana Aasian Mestarien liigan pelatessaan Furukawa Electricissä.
Okada edusti pelaajana vuosina 1980-1985 Japanin maajoukkuetta ja teki yhden maalin 24. ottelussa.
Valmennusura.
Hän aloitti valmentamisen vuonna 1997 Japanin maajoukkueessa ja ehti olla joukkueen peräsimessä yhden vuoden, kunnes siirtyi valmentamaan Consadole Sapporoa. Hän valmensi joukkuetta kaksi vuotta nostamatta sitä korkeimmalle sarjaportaalle. Huonon menestyksen vuoksi hän siirtyi valmentamaan Japanin korkeimman sarjatason Yokohama F. Marinosia. Okada sopi hyvin Yokohaman seuraan ja voitti kaksi kertaa liigamestaruuden. Samalla hän sai kaksi kertaa J-liigan vuoden valmentaja -palkinnon. 
Joulukuussa 2007 hän palasi Japanin peräsimeen. Okadan johdolla Japani varmisti kesäkuussa 2009 ensimmäisen joukkueena paikkansa vuoden 2010 MM-lopputurnauksessa. 
Lopputurnaukseen välieräpaikkaa tavoittelemaan lähtenyt Japani eteni alkulohkostaan jatkoon kaadettuaan Kamerunin ja Tanskan tiiviin puolustuspelaamisen sekä tehokkaan prässipelinsä ansiosta. Neljännesvälierissä Okadan miehistö kävi tiukan kamppailun Paraguayta vastaan, mutta hävisi lopulta rangaistuspotkukilpailun jälkeen. Tappion jälkeen Okada ilmoitti jättävänsä tehtävänsä maajoukkuevalmentajana. 
Joulukuun puolivälissä 2011 Okadasta tuli Kiinan Superliigassa pelaavan Hangzhou Greentownin päävalmentaja. Okada on ensimmäinen japanilaisvalmentaja Kiinan sarjoissa. Okada luotsasi Hangzhoun kaudella 2012 liigassa sijalle 11 ja kaudella 2013 pykälää alemmas. Pesti päättyi Okadan osalta potkuihin kauden 2013 jälkeen.
Yang Jung-mo

Yang Jung-Mo (myös muodossa Yang Jeong-mo, s. 28. helmikuuta 1953) on eteläkorealainen kilpauransa päättänyt vapaapainija.
Miesten 62 kilogramman painoluokassa paininut Yang voitti olympiakultaa Montéalissa 1976, missä hän voitti loppuottelussa mongolialaisen Zevegiin Oidovin. Olympiakultansa lisäksi Yang voitti urallaan kaksi miesten MM-mitalia ja vuonna 1978 Aasian kisojen kultamitalin.
KS Ada

Klubi Sportiv Ada Velipojë on albanialainen jalkapalloseura, jonka kotikaupunki on Velipojë Shkodërin maakunnassa. Ada pelaa Kategoria e parëssa, joka on Albanian toiseksi korkein sarjataso. Kaudella 2006 – 2007 seura oli sarjan 12.
Now You’re Gone – The Album

Now You’re Gone – The Album on Basshunterin vuonna 2008 julkaisema, järjestyksessään neljäs albumi. Albumi sisältää Basshunterin englanninkieliset hitit ”Now You’re Gone” ja ”All I Ever Wanted”.
Albumi nousi Suomen virallisen listan sijalle 35.
Virtahepopuolustus

Virtahepopuolustus on avaussysteemi, jossa musta siirtää useita sotilaitaan kuudennelle riville, mutta ei yhtäkään viidennelle. Musta usein siirtää ratsunsa ruutuihin d7 ja e7 sekä sivustoi lähettinsä. Systeemillä syntyy vakaa, mutta passiivinen asema. Mustan strategiaan liittyvät usein läpimurrot siirroilla c5 ja e5.
Martial Arts

Martial Arts () on nimitys itsepuolustuslajeihin keskittyville toimintaelokuville. Usein elokuvien juonet ovat melko yksinkertaisia ja keskittyvät taistelukohtauksiin, jotka realismin sijaan painottavat näyttävää ja vauhdikasta kamppailua. Kamppailulajielokuvien suosio ja tuotantoluvut olivat suurimmillaan 1970-luvulla. Suurin osa lajityypin elokuvista tehdään Yhdysvalloissa ja Itä-Aasiassa, erityisesti Kiinassa ja Hongkongissa.
Vanhan koulukunnan kung fu -elokuvat ovat muita realistisempia ja keskittyvät nimenomaan klassisiin kung fu -kamppailuihin. Taistelukohtaukset on tyypillisesti kuvattu pitkillä otoilla nopeiden leikkausten hyödyntämisen sijaan. Nämä elokuvat olivat nimensä mukaisesti taistelulajielokuvien ensimmäisiä edustajia ja niiden kulta-aika oli vuosien 1965-1985 aikoihin, jolloin niitä tehtiin paljon Hongkongissa ja Taiwanissa. Ns. vaijeri- kung fu on uudenaikaisempi lajityyppi, jonka nimi tulee näyttelijöihin kiinnitetyistä, kuvan ulkopuolelle rajatuista vaijereista. Niiden avulla hyppimisestä ja erilaisista tempuista saadaan paljon tosielämää näyttävämpiä. Juonikuviot sijoittuvat usein muinaiseen Kiinaan ja hyödyntävät fantasiaelementtejä. Wuxia-tyylilajissa otellaan miekalla ja muilla aseilla paljaiden käsien sijaan.
Tunnetuimpia kung fu -elokuvien tähtiä ovat olleet Bruce Lee, Jackie Chan ja Jet Li. Leen kuoltua ilmestyi useita kamppailulajielokuvia, jotka joko käsittelivät Leetä tai joiden pääosanesittäjän annettiin ymmärtää olevan Lee. Lajityypistä käytetään nimitystä bruceploitaatio. Japanilaisista kamppailuelokuvien tähdistä tunnetuin lienee Sonny Chiba. Nykyisin menestyneitä lajityypin näyttelijöitä tulee myös länsimaista: heistä mainittakoon Chuck Norris, Jean-Claude Van Damme, Mark Dacascos ja Steven Seagal.
Dramaattisten taistelukohtauksien ja vauhdikkaiden juonikuvioiden lisäksi myös camp-arvojen on nähty lisäävän joidenkin taisteluelokuvien viihdearvoa. Julkisuuden henkilöistä Alice Cooper on tunnustautunut kung fu -elokuvien, varsinkin todella huonojen sellaisten, faniksi.
Grecon puolustus

Grecon puolustus on shakkiavaus, jota kuvailevat siirrot
1.e4 e5
2.Rf3 Df6
Avaus on nimetty Gioachino Grecon mukaan. Toisinaan avausta kutsutaan myös nimellä McConnellin puolustus.
Toisella siirrollaan musta rikkoo normaaleja avausperiaatteita ja tuo kuningattaren aikaisin peliin. Samalla kuningatar vie kuningasratsun parhaan ruudun, minkä takia se kehitetään peliin h6:n tai e7:n kautta. Avaus ei ole kuitenkaan suora tappio, mutta valkea saa hyviä uhkauksia suoraan. Manööverit Rc3-d5 ja d3+Lg5 ovat heti uhkia ja musta joutuukin usein pelaamaan c6 ja h6 estääkseen nämä. Valkean selvän kehitysedun takia avausta ei näe huipputasolla.
Tukka auki

Tukka auki on Helsinki-filmin tuotattama komediallinen draamasarja. Sarjan päähenkilö on 32-vuotias Anna, jonka kymmenen vuotta kestänyt avioliitto päättyy eroon. Hän muuttaa parhaan ystävänsä Ellin luokse, joka on myös sinkku.
Sarjan ensimmäinen osa keräsi 703 000 katsojaa.
Sarjaa on kuvattu muun muassa Hakaniemessä (alkutunnus, jossa Anna ja Timo kävelevät ylös Siltasaarenkatua), Helsingin Kalliossa, jossa Ellin asunto sijaitsee sekä Arabianrannan kirjastolla, jossa Anna ja Elli ovat töissä.
Esittäminen televisiossa.
Sarjan ensimmäinen osa nähtiin MTV3-kanavalla 6. lokakuuta 2008. Maanantaina esitetty jakso nähtiin uusintana aina saman viikon sunnuntaina.
Pääosissa.
Johanna Tukiainen esiintyy sarjan ensimmäisessä jaksossa.
Matti Tikkanen (tanssija)

Matti Sakari Tikkanen (s. 17. lokakuuta 1945) on suomalainen entinen balettitanssija ja näyttelijä. Hän oli Suomen Kansallisoopperan tanssija 1961–1968 ja ensitanssija 1966–1968, Zürichin oopperan soolotanssija 1968–1972, Düsseldorfin Deutsche Oper am Rheinin soolotanssija 1972–1974, Houston Balletin (USA) ensitanssija 1975–1977 sekä Suomen Kansallisoopperan ensitanssija 1977–1985.
Hän on esittänyt miespääosan muun muassa baleteissa "Joutsenlampi", "Prinsessa Ruusunen", "Pähkinänsärkijä", "Giselle", "Kolmikolkkahattu", "Orfeus" ja "Ihmeellinen mandariini".
Tikkanen oli kansainvälisen tason tanssija ja hänelle myönnettiin Pro Finlandia -mitali 1975. 
Hän on saanut myös Suomen Näyttelijäliiton ja Tanssitaiteilijain liiton ansiomerkit.
Matti Tikkanen on vieraillut Suomen Kansallisoopperan baletin mukana muun muassa Ruotsissa, Norjassa, Ranskassa, Sveitsissä, Puolassa, Unkarissa, Argentiinassa, Brasiliassa, Chilessä, Perussa, Kolumbiassa, Venezuelassa ja Meksikossa.
Lisäksi Tikkanen on näytellyt televisiofilmeissä "Aikalisä", "Ruusuinen hetki" ja "Ilmianto" sekä Jussi Parviaisen näytelmässä "Akka".
Hän on opettanut klassista balettia Teatterikorkeakoulussa, Tanssiteatteri Raatikossa, Suomen Tanssitaiteilijaliitossa sekä Porin, Tampereen, Kokkolan ja Vaasan tanssikouluissa. Nykyisin hän on eläkkeellä.
Zbyněk Pospěch

Zbyněk Pospěch (s. 24. lokakuuta 1982) on tšekkiläinen jalkapalloilija, pelipaikaltaan keskushyökkääjä.
Pospěch on edustanut urallaan seuratasolla SFC Opavaa (1999–2004), 1. FC Slováckoa (2004–2005), FC Slovan Libereciä (2005–2007), Odd Grenlandia vuonna 2007 ja Artmedia Bratislavaa vuodesta 2008. Maajoukkueessa hän ei ole pelannut.
Vatsa sisään, rinta ulos!

Vatsa sisään, rinta ulos! on Aarne Tarkaksen käsikirjoittama ja ohjaama suomalainen elokuva vuodelta 1959. Lajityypiltään se on sotilasfarssi ja lajin edustajana viimeinen SF:n tuottama. Yleisömenestykseltään se oli vuoden parhaita.
Juoni.
Tommi Rinteen esittämälle sotamies Pöntiselle on monien arestirangaistustensa vuoksi määrätty runsaasti ylipalvelusta, ja kotiuttaminen on siirtynyt. Pikkukaupungin varuskunnassa mietitään kuumeisesti, kuinka alati keppostelevasta Pöntisestä saataisiin lopulta kelpo sotilas. Hänet määrätään siirrettäväksi erään tempauksen jälkeen pedantin kapteeni Roudan komppaniaan. 
Kapteeni Tauno Routa (Helge Herala) on joutunut epämieluisaan tehtävään, sillä naisia kammoava upseeri on määrätty opettamaan poikkeusoloissa toimimista tyttökoulun oppilaille. Tytöt huomaavat Roudan vaivaantuneisuuden ja kiusoittelevat häntä ensiapukoulutuksen aikana. Paniikkiin joutunut Routa pakenee tilannetta piiloon pesuhuoneeseen mutta jää yöksi kouluun lukkojen taakse. Paljastumisen pelossa hän naamioituu siivoojaksi. Pahaksi onneksi varuskunnassa odotellaan kenraalin tarkastusta, johon myös Pöntinen osallistuu pukeuduttuaan pilailumielessä kapteeniksi. 
Elokuvan juoni rakentuu pitkälti pikkutuhmien mielikuvien ja vuorosanojen varaan Roudan yrittäessä saada riisumaansa univormua takaisin.
WRC 3

WRC 3: The Official Game of the FIA World Rally Championship (lyhyesti WRC 3) on vuonna 2003 Evolution Studiosin kehittämä ralliaiheinen ajopeli. WRC 3 on pelisarjansa kolmas peli ja siinä pelaaja pääsee ajamaan vuoden 2003 kaikilla WRC-autoilla ja ajamaan kaikissa vuoden 2003 virallisissa WRC-kohteessa. Pelissä pystyy myös avaamaan lukittuja erikoisversioita ja Extreme-autoja joilla pelaaja voi ottaa osaa mestaruuskauteen. Peliä tehtiin vain PlayStation 2 -pelikonsolille. Pelistä löytyivät myös kaikki vuoden 2003 tehdaskuljettajat Colin McRaeta lukuun ottamatta.
Autot.
Pelissä on valittavissa seitsemän WRC-autoa: Peugeot 206 WRC, Citroën Xsara WRC, Ford Focus WRC, Subaru Impreza WRC, Mitsubishi Lancer WRC ja Škoda Fabia WRC.
WRC-kohteet.
Pelissä on 14 erilaista WRC-kohdetta ja nämä ovat: Monaco, Ruotsi, Turkki, Uusi-Seelanti, Australia, Kypros, Argentiina, Kreikka, Saksa, Suomi, Ranska, Italia, Espanja ja Wales.
Mecachrome

Mecachrome on tekniikkaan erikoistunut yritys, joka valmistaa tuotteita muun muassa ilmailuun, autoteollisuuteen- ja moottoriurheiluun.
Vuonna Mecachromesta tuli Formula 1 -sarjan moottorintoimittaja, kun vanhat Renault'n moottorit nimettiin Mecachromeiksi. Moottorilla ajettiin kolme palkintosijaa. Benetton nimesi moottorit Playlifeksi. Mecachrome on toimittanut GP2-sarjaan moottorit vuodesta 2005 lähtien ja vuonna 2017 uudelleen nimettyyn Formula 2 -sarjaan. Toukokuussa 2021 uutisoitiin, että F1-sarjassa Renault’lla työskennellyt Cyril Abiteboul siirtyy Mecachromen moottoriurheiluosaston tekniseksi neuvonantajaksi.
Sardiniandoggi

Dogo Sardesco eli "sardiniandoggi" on italialainen koirarotu. Se tunnetaan kotimaassaan paremmin nimellä Cani Pertiatzu. 
Ulkomuoto.
Rotua on kuvailtu pieneksi molossikoiraksi. Koiran paino vaihtelee 35 kilogrammasta (pieni narttu) jopa 50 kilogrammaan (isokokoinen uros) ja säkäkorkeus 55 senttimetristä 65 senttimetriin. Turkin väri on aina brindle eri sävyissä.
Alkuperä.
Sardiniandoggi on metsästys- ja vartiokoira sekä laumanvartija, mutta sitä on käytetty myös sotakoirana. Se on erittäin vanha ja on säilynyt lähes muuttumattomana. Se on peräisin Sardinian saarelta.
Luonne ja käyttäytyminen.
Luonteeltaan koirarotu on rauhallinen, mutta myös samalla erittäin valpas ja jopa pelottava suorittaessaan vartiotehtäväänsä.
Nykyinen käyttötarkoitus.
Rotua käytetään edelleen Italiassa ja muuallakin pitkälti puhtaasti työkoirana. Rodun jalostuksessa koiran ulkomuotoa tärkeämpää on tuoda koiran toimivuus esille työtehtävissään. Koiran siis tulee olla ennemminkin käytännöllinen kuin kaunis. Useimmat kasvattajat eivät myy koiraa vain seurakoiraksi tai pienen rivitalonpihan koristeeksi, eivätkä he anna koiria juuri kotimaansa ulkopuolelle. Rotua ei tapaa juuri muualla kuin Italiassa ja Espanjassa. Rotu ei luonteensa ja alkuperäisen käyttötarkoituksensa puolesta sovi seurakoiraksi eikä pieniin sisätiloihin.
Piet Sielck

Piet Sielck (s. 14. marraskuuta 1963) on saksalainen kitaristi ja laulaja. Hän soittaa power metal -yhtyeissä Iron Savior ja Savage Circus. Lisäksi Sielck omistaa Powerhouse-studion Hampurissa.
Ura.
Sielck aloitti pianonsoiton kahdeksanvuotiaana. Kymmenen vuoden iässä hän siirtyi soittamaan ensin bassoa ja myöhemmin kitaraa.
Sielckin ensimmäinen yhtye oli hänen Kai Hansenin kanssa perustamansa Gentry. Vuonna 1982 Sielck lähti yhtyeestä ja työskenteli ensin teknikkona ja matkusti sen jälkeen vuodeksi Los Angelesiin. Palattuaan Yhdysvalloista hän aloitti uransa musiikkituottajana. Ensimmäinen albumi, jonka parissa hän työskenteli oli "Heading for Tomorrow". Kyseessä oli hänen vanhan ystävänsä Kai Hansenin yhtyeen, Gamma Rayn, esikoisalbumi. Gamma Rayn lisäksi hän on tehnyt yhteistyötä myös mm. Uriah Heepin, Saxonin ja Blind Guardianin kanssa.
Vuonna 1996 Sielck perusti oman yhtyeensä, Iron Saviorin. Yhtyeessä olivat mukana myös Kai Hansen ja Blind Guardianin sen aikainen rumpali Thomen Stauch. Stauch ja Hansen jättivät Iron Saviorin myöhemmin, mutta yhtye on edelleen olemassa.
Vuonna 2004 Sielck liittyi Thomen Stauchin uuteen Savage Circus -yhtyeeseen.
Johan Hantula

Johan Nestor Hantula (s.28. elokuuta 1896 Kortesjärvi - 12. kesäkuuta 1978) oli suomalainen jääkäriluutnantti. Hänen vanhempansa olivat maanviljelijä Johan Hantula ja Serafia Nuottimäki. Hänet vihittiin avioliittoon vuonna 1927 Maija Savolaisen kanssa.
Opinnot.
Hantula kävi kansakoulun ja suoritti Miinanheittäjäkurssi Kenttätykistön kapitulanttikoulussa vuonna 1925 ja Taistelukoulun jalkaväkilinjan vuonna 1933.
Jääkäriaika.
Tämä kotitilaansa viljellyt maanviljelijä liittyi vapaaehtoisena Saksassa sotilaskoulutusta antavaan jääkäripataljoona 27:n 2. komppaniaan 29. marraskuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Rintamakomennuksensa jälkeen hänet siirrettiin pataljoonan haupitsipatteriin. Hän suoritti vuonna 1917 Libaussa järjestetyn moottoripyöräkurssin.
"Katso myös: Suomen sisällissota"
Suomen sisällissota.
Hän saapui Suomeen (Vaasaan) jääkäreiden pääjoukon mukana varavääpeliksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 4. Jääkärirykmentin 8. jääkäripataljoonan 3. komppaniaan Hän otti osaa taisteluihin Raudussa ja rajaseudulla.
Sisällissodan jälkeinen aika.
Hän palveli sisällissodan jälkeen 4. Jääkärirykmentistä muodostetussa Jääkäripataljoona n:o 4:ssä, jonka nimi muuttui ensin Jääkäripataljoona n:o 2:ksi ja myöhemmin Pohjolan jääkäripataljoonaksi ja lopuksi Kajaanin sissipataljoonaksi. Hänet siirrettiin Kaartin jääkäripataljoonaan 1. huhtikuuta 1919. Armeijasta hän erosi 1. elokuuta 1919 ja liittyi Pohjois-Inkerin vapaajoukkoihin 7. marraskuu 1919 – 13. tammikuuta 1920 väliseksi ajaksi. Vapaajoukoista palattuaan hän toimi Kortesjärven suojeluskunnan paikallispäällikkönä 1. kesäkuuta 1920 – 5. tammikuuta 1921 välisen ajan. Armeijan palvelukseen hän palasi 21. lokakuuta 1924 ja sijoitettiin Keski-Suomen rykmenttiin, missä toimi vääpelinä 3. konekiväärikomppaniassa. Armeijasta hän erosi toistamiseen 20. lokakuuta 1926 ja siirtyi 2. helmikuuta 1927 rajavartioston palvelukseen ja hänet sijoitettiin Joensuun rajavartiostoon ja oli siellä ollut komppanianvääpelinä.
Talvi- ja Jatkosota.
Hantula osallistui talvisotaan komppanian vääpelinä Erillis-Pataljoona 13:ssa ja osallistui taisteluihin Lieksan suunnalla. Välirauhan aikana hän toimi Jalkaväkirykmentti 43:ssa ja myöhemmin komppanianvääpelinä Rajavartiosto 4:ssä. Jatkosodan puhjettua hänet komennettiin panssarintorjuntajoukkueenjohtajaksi Kevyt osasto 4:ään, josta hänet siirrettiin vuonna 1941 Jalkaväenkoulutuskeskus 12:een. Jatkosodassa hän osallistui taisteluihin Korpiselässä, Kolatselällä, Saarimäessä, Hyrsylässä, Yläjoella ja Säämäjärvellä.
Sotien jälkeinen aika.
Sotien jälkeen Hantula palveli joukkueenjohtajana ja koulutusupseerina Rajavartiosto 3:ssa ja Rajakoulussa vuoteen 1946 saakka, jolloin erosi vakinaisesta palveluksesta ja siirtyi KOP:n palvelukseen Turkuun.
Zürichin ooppera

Zürichin ooppera sijaitsee Zürichin keskustassa lähellä Bellevueta, Sveitsissä. Vuoteen 1964 se oli "Kaupunginteatteri. "Sen jälkeen se nimettiin "Oopperaksi". Teatteri avattiin 30. syyskuuta 1891 ja siellä on 1 100 katsojapaikkaa.
Zürichin oopperan intendenttinä toimii Andreas Homoki. Hänen edeltäjänsä oli Alexander Pereira, joka toimi tehtävässä vuodesta 1991 vuoteen 2012. Zürichin oopperan johtajana toimii Sophie de Lint ja baletin johtajana toimii Christian Spuck. Ennen Christian Spuckia baletin johtajana toimi Heinz Spoerli. Zürichin oopperan nykyinen ylikapellimestari on italalainen Gianandrea Noseda. Häntä edelsivät ylikapellimestarin tehtävässä Fabio Luisi ja Daniele Gatti. Franz Welser-Möst oli Zürichin oopperan ylikapellimestari vuodesta 1995 vuoteen 2008.
Zürichin oopperaan on kiinnitetty muun muassa sellaisia laulajia kuin Elena Moșuc, Piotr Beczała ja Matti Salminen. Zürichin oopperassa ovat vierailleet lähes kaikki maailman merkittävät oopperatähdet. Zürichin oopperassa toimii myös kansainvälinen oopperastudio (International Opera Studio, IOS), jossa on opiskellut myös suomalaisia laulajia ja pianisteja.
Zürichin ensimmäinen suuri teatteri oli 10. marraskuuta 1834 avattu "Aktientheater".
Buren

Buren on kunta Alankomaissa, Gelderlandin provinssissa. Asukkaita kunnassa on 25 667 (31.12.2008) ja väestötiheys on 191 as./km². Kunnan pinta-ala on 142,93 neliökilometriä, josta vettä on 8,56 km². Burenin pormestarina toimii Klaas Tammes. Kunnan keskuspaikka on Maurik, jossa muun muassa kunnantalo sijaitsee.
Burenin naapurikunnat ovat Utrechtse Heuvelrug pohjoisessa, Rhenen koillisessa, Neder-Betuwe kaakossa, Tiel etelässä, Geldermalsen lounaassa sekä Wijk bij Duurstede ja Culemborg luoteessa.
Vanhin tunnettu lähde asutukselle Burenin kaupungin alueella on vuodelta 772. Ensimmäinen maininta Burenin alueella olleesta linnasta on vuodelta 1298. Buren sai kaupunkioikeudet vuonna 1395 Allard IV van Burenilta.
Burenin linna päätyi Alankomaiden kuningasperheen haltuun. Kuningatar Beatrix on itse asiassa Burenin kreivitär (). Vuosien 1804 ja 1883 välisenä aikana linna vähitellen purettiin.
Asutuskeskukset.
Kaupunki (): Buren. Kylät (): Asch, Beusichem, Eck en Wiel, Erichem, Ingen, Kerk-Avezaath, Lienden, Maurik (kunnantalo), Ommeren, Ravenswaaij, Rijswijk, Zoelen ja Zoelmond. Pienet kylät (): Aalst, De Akker, Bontemorgen, De Bosjes, Den Eng, Essebroek, Ganzert, De Heuvel, Hoog Kana, Hoogmeien, Klinkenberg, Leutes, Luchtenburg, Lutterveld, De Mars, Meerten, Meertenwei, Ommerenveld, Tweesluizen, Zandberg, Zevenmorgen ja Zwarte Paard. Entiset kylät: Verhuizen.
Johan Harald

Johan Hugo Harald (14. maaliskuuta 1893 Kokkola – 22. marraskuuta 1919) oli suomalainen jääkärikapteeni. Hänen vanhempansa olivat kalastaja Johan Harald ja Johanna Källström.
Opinnot.
Harald kirjoitti ylioppilaaksi Kokkolan ruotsalaisesta yhteiskoulusta vuonna 1913 ja liittyi Vaasalaiseen osakuntaan. Opintojaan hän jatkoi Helsingin yliopiston lainopillisessa tiedekunnassa vuosina 1913–1914.
Jääkärikausi.
Harald liittyi yhtenä ensimmäisten vapaaehtoisten joukkoon, joiden päämääränä oli Saksassa sotilaskoulutusta antava Pfadfinder-kurssi, joka järjestettiin Pohjois-Saksassa sijaitsevalla Lockstedter Lagerin harjoitusalueella. Leirille hän ilmoittautui 25. helmikuuta 1915. Hänet sijoitettiin joukon 2. komppaniaan. Myöhemmin hänet sijoitettiin Kuninkaalliseen Preussin Jääkäripataljoona 27:n pioneerikomppaniaan 31. elokuuta 1915. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Schmardenissa sekä Aa-joella.
"Katso myös: Suomen sisällissota"
Suomen sisällissota.
Harald saapui Suomeen (Vaasaan) jääkäreiden pääjoukon mukana yliluutnantiksi ylennettynä 25. helmikuuta 1918. Hänet komennettiin Suomen sisällissotaan komppanianpäälliköksi 2. Jääkärirykmentin 4. jääkäripataljoonan 5. komppaniaan, josta hänet siirrettiin myöhemmin 3. jääkäriprikaatin esikuntaan ja 15. huhtikuuta 1918 alkaen 6. Jääkärirykmentin 17. jääkäripataljoonan 2. komppanian päälliköksi. Hän otti osaa sisällissodassa taisteluihin Viipurin ympäristössä muun muassa Nuoraan kylän taisteluun.
Sisällissodan jälkeinen aika.
Harald palveli sisällissodan jälkeen 6. Jääkärirykmentistä muodostetussa Jääkäripataljoona n:o 6:ssa, jonka nimi muutettiin myöhemmin Jääkäripataljoona n:o 3:ksi. Hänet siirrettiin 12. heinäkuuta 1918 komppanianpäälliköksi Pioneerikoulutuspataljoonaan, josta hänet määrättiin lokakuussa 1918 komppanianpäälliköksi Pioneeripataljoona 2:een. Hänet on haudattu Kokkolaan.
Laurent Redon

Laurent Redon (s. 5. elokuuta 1973 Loire, Ranska) on ranskalainen autourheilija.
Redon siirtyi kartingista Ranskan Formula 3 -sarjaan vuonna 1994. Hän ajoi Winfield-tallissa 11 kilpailussa saavuttaen 26 pistettä ja sarjan yhdeksännen sijan kauden päätteeksi. Vuonna 1995 voitti Ranskan Formula 3 -sarjan mestaruuden. Hän voitti 13 kilpailusta neljä ja saavutti 131 pistettä.
Kaudeksi 1996 Redon siirtyi kansainväliseen Formula 3000 -sarjaan DAMS-talliin. Hän saavutti yhdeksästä kilpailussa seitsemän pistettä, joiden turvin sijoittui sarjan loppupisteissä kahdeksanneksi. Redon jatkoi samassa sarjassa myös vuonna 1997 Super Nova -tallissa. Kauden päätteeksi hän oli saavuttanut kymmenen pistettä ja sarjan yhdeksännen sijan. Mestaruuden voitti samassa tallissa ajanut brasilialainen Ricardo Zonta 39 pisteellä.
Vuonna Redon toimi Formula 1 -sarjassa kilpailleen Minardi-tallin testikuljettajana. Vuonna hän testasi Benettonilla.
Redon siirtyi kilpailemaan Pohjois-Amerikkaan Indy Racing League -sarjaan vuonna 2001. Hän ajoi Conquest Racing -tallin autolla kahdessa kilpailussa saavuttaen 45 pistettä ja sarjan loppupisteissä 29. sijan. Hän osallistui myös samana vuonna Le Mansin 24 tunnin ajoon, jossa sijoittui LMP900-luokassa neljänneksi ja kokonaiskilpailussa sijalle 13. Hänen kanssaan Pescarlo Sport -tallissa Courage C60 -autolla ajoivat Sébastien Bourdais ja Jean-Christophe Boullion.
Vuonna 2002 Redon osallistui IRL-sarjassa 15 kilpailuun, joissa hän saavutti 229 pistettä. Sarjan kokonaispisteissä hän sijoittui sijalle 12. Hän oli paras eurooppalainen kuljettaja.
Randy Pausch

Randolph Frederick Pausch (23. lokakuuta 1960 Baltimore, Maryland – 25. heinäkuuta 2008 Chesapeake, Virginia) oli yhdysvaltalainen tietotekniikan professori, joka opetti Carnegie Mellon -yliopistossa, Pennsylvanian Pittsburghissa.
Hän tuli tunnetuksi pidettyään 18. syyskuuta 2007 luennon, joka sai nimityksen "The Last Lecture" (). Hän käsitteli siinä omia lapsuudenunelmiansa, unelmien saavuttamista ja arvoja humoristisesti ja rennosti, vaikka hänellä oli vain hieman aiemmin todettu tappava haimasyöpä. Pausch kuoli syöpään heinäkuussa 2008.
Love You Live

Love You Live on The Rolling Stonesin syyskuussa 1977 julkaistu kolmas virallinen livealbumi. Keith Richardsin mukaan se julkaistiin, koska yhtye oli levy-yhtiölle konserttitaltioinnin velkaa.
Osa albumista on äänitetty Yhdysvalloissa kesällä 1975, osa Euroopassa vuonna 1976 ja osa El Mocambo -yökerhossa Torontossa, Kanadassa vuonna 1977. 
Albumin kannen suunnitteli ja työsti Andy Warhol.
Roihuvuorentie

 
Roihuvuorentie () on Helsingin Roihuvuoressa sijaitseva päätie, joka on pituudeltaan 1,7 km. Roihuvuoren osa-alueen nimi oli aikaisemmin Itä-Herttoniemi, mutta se muutettiin asukkaiden toivomuksesta. Alkujaan asukkaat esittivät Satumaata osa-alueen nimeksi, koska alueen katujen nimistö oli satuaiheista. Nimistölautakunta piti Satumaata kuitenkin huonona ja antoi alueelle Roihuvuori-nimen, joka oli käytössä jo Roihuvuorentiessä. Roihuvuorentie ei siis ole saanut nimeään alueesta vaan päinvastoin. 
Maaperä.
Alueen nykyinen maanpinnan korkeus on tasossa +15.5–+26.7. Olemassa olevien tietojen perusteella alueen maaperä on kitkamaalajialuetta, jossa maakerroksen paksuus tiiviin kerroksen yläpuolella on yli metrin. Paikoitellen esiintyy alueita, joilla kallion pinta on hyvin lähellä maanpintaa. 
Poikkikadut.
Etelässä Roihuvuorentie alkaa "Abraham Wetterin tiestä". Poikkiteitä ovat etelästä pohjoiseen lueteltuna: "Tuhkimontie, Satumaanpolku, Keijukaistenpolku, Peukaloisentie, Untuvaisenpolku, Strömsinlahdenpolku, Vuorenpeikontie, Tulisuontie, Lumikintie, Prinssitie, Prinsessantie ja Pikkupurontie." Pohjoisessa Roihuvuorentie päättyy "Mekaanikonkatuun" ja "Itäväylään". Matka lyhyintä ajotietä Helsingin keskustaan Rautatientorille on noin 7,7 km.
Liikenne.
Roihuvuorentiellä on tällä hetkellä liikennettä Tulisuontien eteläpuolella n. 6 600 ja Tulisuontien pohjoispuolella n. 4 400 ajoneuvoa vuorokaudessa. 
Hitaimmillaan Roihuvuorentiellä saa ajaa välillä "Satumaanpolku" ja "Peukaloisentie", jossa suurin sallittu nopeus on 30 km/h, myös tien ainoa töyssy on sijoitettu rajoitusalueen sisältämään risteykseen "Tuhkimontie-Keijukaistenpolku". Roihuvuorentiellä on kolmet liikennevalot, joista kahdet sijaitsevat risteyksessä.
Jalankulun ja pyöräilyn väylä on Roihuvuorentiellä molemmin puolin. Pyöräilijät jalankulkijoista erottava väylä on n. 1 km mittainen, tien itäisellä puolella, etelästä pohjoiseen tultaessa päättyen Tulisuontiehen. Myös osa Roihuvuorentien pohjoispäästä, sen itäpuolella, on varustettu pyörä- ja jalankulunväylän erottavalla viivalla.
Liikennemäärien ennustetaan kasvavan Tulisuontien eteläpuolella noin 8 000 ja Tulisuontien pohjoispuolella noin 5 500 ajoneuvoon vuoteen 2025 mennessä. Tämän takia Tulisuontien risteyksen kohdalle on esitetty kiertoliittymää. Samalla Roihuvuorentien linjausta on tarkoitus muuttaa idemmäksi nykyisestä risteyksen kohdalla. 
Tien varrella asuneita.
Kuuluisuuksia tien varrella on asunut tanssinopettaja Aira Samulin sekä poliitikko Kalevi Sorsa asui puolisonsa Irenen kanssa Roihuvuorentie 18:ssa.
DJ Control

DJ Control (oik. Jaakko Manninen, s. 8. syyskuuta 1981 Mäntsälä) on suomalainen muusikko, joka on toiminut Beats and Styles -yhtyeen laulajana ja kitaristina. Beats and Stylesin tuotannon lisäksi Manninen on toiminut säveltäjänä myös joillekin artisteille, kuten Jonasille ja Lord Estille, 
Elämä ja ura.
Mannisen äiti on kirjailija Kirsti Manninen, ja hänen sisaruksiaan ovat kirjailija Katri Manninen ja musiikkivideo-ohjaaja Kusti Manninen. Manninen soittaa kitaraa, bassoa, koskettimia ja lyömäsoittimia.
Materan maakunta

Materan maakunta () on yksi Italian maakunnista. Se sijaitsee Basilicatan alueella Italian eteläosissa. Kaakossa maakunta rajoittuu Joonianmereen.
Materan maakunnan pinta-ala on 3 479 km² ja asukasluku hieman yli 200 000. Maakunta muodostuu 31 kunnasta, ja sen pääkaupunki on Matera.
Montferland

Montferland on kunta Alankomaissa, Gelderlandin provinssissa. Asukkaita kunnassa on 34 964 (1.2.2008) ja väestötiheys on 331/km². Kunnan pinta-ala on 106,54 neliökilometriä, josta vettä on 0,91 km². Montferlandin pormestarina toimii Ina Leppink-Schuitema. Kunnan keskuspaikka on Didam.
Montferlandin naapurikunnat ovat Zevenaar luoteessa, Doetinchem koillisessa, Oude IJsselstreek idässä ja Emmerik kaakossa. Etelässä kunta rajoittuu Saksaan.
Nykyinen Montferlandin kunta syntyi kun Berghin ja Didamin kunnat yhdistyivät 1. tammikuuta 2005.
Asutuskeskukset.
Azewijn, Beek, Braamt, Didam, Greffelkamp, 's-Heerenberg, Holthuizen, Kilder, Lengel, Loerbeek, Loil, Nieuw-Dijk, Oud-Dijk, Stokkum, Vethuizen, Vinkwijk, Wijnbergen ja Zeddam.
Minnesota Timberwolves

Minnesota Timberwolves on yhdysvaltalainen ammattilaiskoripalloseura, joka pelaa NBA-liigassa. Seuran kotipaikkakunta on Minneapolis Minnesotan osavaltiossa ja se pelaa kotiottelunsa Target Center -areenassa. Minnesota Timberwolves kuuluu NBA:n läntisen konferenssin luoteisen divisioonaan yhdessä Denver Nuggetsin, Portland Trail Blazersin,
Oklahoma City Thunderin ja Utah Jazzin kanssa.
Timberwolves pääsi pudotuspeleihin kahdeksana peräkkäisenä vuotena 1997–2004 mutta vain viimeisellä kerralla se eteni ensimmäiseltä kierrokselta jatkoon ja ylsi lopulta konferenssifinaaleihin, joissa se hävisi Los Angeles Lakersille otteluvoitoin 2–4. Seuraavan kerran joukkue pelasi pudotuspeleissä vasta keväällä 2018 ja putosi ensimmäisellä kierroksella jatkosta.
Maineikkaita Timberwolvesia edustaneita pelaajia ovat muun muassa Kevin Garnett, Kevin Love, Sam Cassell, Latrell Sprewell, Christian Laettner, Stephon Marbury, Derrick Rose ja espanjalainen Ricky Rubio.
Oulujoen hautausmaa

Oulujoen hautausmaa on Oulun seurakuntayhtymän omistama hautausmaa Oulun Kirkkokankaalla.
Sijainti ja rakentaminen.
Hautausmaa sijaitsee noin seitsemän kilometrin päässä Oulun keskustasta entisen Oulujoen kunnan alueella. Hautausmaan välittömässä läheisyydessä on Oulujoen kirkko. Hautausmaan ja kirkkopuiston erottaa toisistaan niiden välistä kulkeva Sangintie.
Oulujoen hautausmaa ja Intiössä sijaitseva Oulun hautausmaa olivat pitkään Oulun seurakuntien ainoat hautausmaat. Ylikiimingin liityttyä Ouluun, seurakuntien hoitoon tulivat myös Kiviharjun hautausmaa ja Ylivuoton hautausmaa sekä edelleen hautausmaina toimivat Ylikiimingin kirkon kirkkotarhat. Oulujoen hautausmaan perustamispäätös tehtiin vuonna 1904, mutta hautausmaa otettiin käyttöön vasta syyskuussa 1908 pian Oulujoen kirkon vihkimisen jälkeen. Hautausmaa-alue erotettiin Oulun maaseurakunnan Turusen virkatalon tilasta, minkä vuoksi hautausmaata on nimitetty myös Turusenkankaaksi. Hautausmaata on laajennettu 1932. 
Arkkitehti Uki Heikkisen suunnittelema sotien 1939–1944 sankarihauta-alue on sijoitettu kirkkopuistoon. Hautausmaan alueella on myös Vapaussodan muistomerkki.
Hautoja.
Oulujoen hautausmaalle on haudattu muun muassa seuraavat henkilöt: